কেমন হবে ভারতের নিজস্ব মহাকাশ স্টেশন? জানিয়ে দিল ISRO

ওয়েব ডেস্ক: মহাকাশের (Space) মহাশূন্যে একের পর এক ইতিহাস লিখছে ভারত। চন্দ্রযান-৩-এর সাফল্য এবং আদিত্য এল-১-এর মতো সৌর অভিযানের পর আরও বড় মিশনে নামছেন দেশের মহাকাশ বিজ্ঞানীরা। এবার জোরকদমে মহাকাশ স্টেশন তৈরির তোড়জোড় শুরু করছে ইসরো (ISRO)। প্রধানমন্ত্রী নরেন্দ্র মোদির ঘোষণামতো, ২০৩৫ সালের মধ্যেই মহাকাশে নিজেদের প্রথম স্পেস স্টেশন (Space Station Of India) স্থাপন করবে ভারত। সেই লক্ষ্যে কতটা এগিয়েছে দেশ? তারই উত্তর দিল দেশের মহাকাশ গবেষণা সংস্থা।

সম্প্রতি নয়াদিল্লিতে একটি মহাকাশ স্টেশনের মডেল দেশবাসীর সামনে আনল ইসরো। জানা গিয়েছে, এরকমই দেখতে হবে ভারতের নিজস্ব স্পেস স্টেশনটি। এর নাম রাখা হয়েছে ‘ভারতীয় অন্তরীক্ষ স্টেশন’ (Bharatiya Antariksh Station)। এখনও এটি নির্মাণের কাজ চলছে বলে জানানো হয়েছে ইসরো-র তরফে। সেটিকে মহাকাশে স্থাপনের জন্য এখনও এক দশক সময় লাগবে বলেও জানা গিয়েছে।

আরও পড়ুন: ফের কবে মহাকাশে যাচ্ছেন শুভাংশু? জানিয়ে দিল ISRO

এখন মহাকাশে অবস্থান করছে নাসা ও স্পেসএক্স-এর আন্তর্জাতিক মহাকাশ স্টেশন এবং চীনের তিয়াংগং স্টেশন। আর এবার সেই তালিকায় জুড়ছে ভারতের নামও। দেশিয় প্রযুক্তিতে ‘ভারতীয় অন্তরীক্ষ স্টেশন’ দেশের মুকুটে এক দামি পালক জুড়ে দিতে চলেছে। বিশেষজ্ঞদের মতে, এটি কেবল প্রযুক্তিগত উৎকর্ষতার প্রদর্শনই নয়, আমেরিকা ও চীনের সঙ্গে মহাকাশের প্রতিযোগিতায় ভারতের শক্তিশালী অবস্থান তৈরি করবে।

তবে সাম্প্রতিক সময়ে ইসরো-র বেশ কিছু সফল অভিযান গোটা বিশ্বকে চমকে দিয়েছে। চন্দ্রযান-৩ চাঁদের দক্ষিণ মেরুতে প্রথম সফলভাবে অবতরণ করেছে। তার পর আদিত্য এল-১ সূর্যের রহস্য উন্মোচনে এগিয়ে গিয়েছে কোনও বিপত্তি ছাড়াই। এছাড়াও ইসরো-র হাতে রয়েছে ‘গগনযান মিশন’। এর মাধ্যমে ভারতীয় মহাকাশ্চারীদের পাঠানো হবে মহাশূন্যের রহস্য উদ্ঘাটনের লক্ষ্যে।